b'\n_START_ARTICLE_\nNorbert Burgm\xc3\xbcller\n_START_SECTION_\n\xc5\xbdivljenje\n_START_PARAGRAPH_\nNorbert je bil najmlaj\xc5\xa1i sin, rojen v glasbeni dru\xc5\xbeini. Njegov o\xc4\x8de, August Burgm\xc3\xbcller, je bil ravnatelj gledali\xc5\xa1\xc4\x8da, mati, Therese von Zandt, pa je bila pevka in u\xc4\x8diteljica klavirja. Imel je dva brata, Franza in Friedricha, ki sta bila tudi skladatelja. Po o\xc4\x8detovi smrti se je dru\xc5\xbeina za\xc4\x8dela soo\xc4\x8dati s finan\xc4\x8dnimi problemi, vendar jim je pomo\xc4\x8d nudil grof Franz von Nesselrode-Ehreshoven._NEWLINE_Norbert je kompozicijo \xc5\xa1tudiral pri Louisu Spohru in njegovemu u\xc4\x8dencu Moritzu Hauptmannu v Kasslu. Tam je po kon\xc4\x8danem \xc5\xa1tudiju opravljal poklic klavirskega u\xc4\x8ditelja. Zaro\xc4\x8dil se je s Sophio Roland, vendar se je zveza leta 1830 kon\xc4\x8dala s \xc4\x8dustveno neugodnimi posledicami za Norberta. Postal je epileptik in za\xc4\x8del pretirano u\xc5\xbeivati alkoholne pija\xc4\x8de._NEWLINE_Istega leta se je vrnil v D\xc3\xbcsseldorf in \xc5\xbeivel pri svoji mami. Tu se je spoprijateljil s Felixom Mendelssohnom. Njegova nova ljubezen s Josephine Collin se je tudi slabo kon\xc4\x8dala. Ko je Mendelssohn leta 1835 od\xc5\xa1el v Leipzig, je koval na\xc4\x8drte za odhod v Pariz, kjer je bival njegov brat Friedrich. Leta 1836 je od\xc5\xa1el v Aachenske toplice, kjer se je utopil med epilepti\xc4\x8dnim napadom.'